CELEX: 52018PC0567
Language: el
Date: 2018-08-01
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 391/2009 όσον αφορά την αποχώρηση του Ηνωμένου Βασιλείου από την Ένωση

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 1.8.2018
            COM(2018) 567 final
            2018/0298(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΚ) αριθ. 391/2009 όσον αφορά την αποχώρηση του Ηνωμένου Βασιλείου από την Ένωση
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Στις 29 Μαρτίου 2017, το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Το γεγονός αυτό σημαίνει ότι το σύνολο του πρωτογενούς και του παράγωγου δικαίου της Ένωσης θα παύσει να ισχύει ως προς το Ηνωμένο Βασίλειο από την 30ή Μαρτίου 2019 («ημερομηνία αποχώρησης»), εκτός αν καθοριστεί άλλη ημερομηνία σε επικυρωμένη συμφωνία αποχώρησης. Εκείνη τη χρονική στιγμή το Ηνωμένο Βασίλειο θα καταστεί τρίτη χώρα.
            
            
               Με την επιφύλαξη τυχόν μεταβατικών ρυθμίσεων που ενδέχεται να περιέχονται σε μια ενδεχόμενη συμφωνία αποχώρησης, η νομοθεσία της ΕΕ για τις θαλάσσιες μεταφορές θα παύσει να ισχύει πλέον ως προς το Ηνωμένο Βασίλειο. Ένας από τους τομείς ενωσιακού δικαίου που αναμένεται να επηρεαστεί είναι η αναγνώριση, σε επίπεδο Ένωσης, οργανισμών που παρέχουν υπηρεσίες επιθεώρησης και ελέγχου πλοίων τα οποία φέρουν τη σημαία κρατών μελών («αναγνωρισμένοι οργανισμοί»). 
            
            
               Ειδικότερα, σύμφωνα με το άρθρο 8 παράγραφος 1 του κανονισμού (ΕΚ) αριθ. 391/2009
                  1
                («ο κανονισμός»), οι οργανισμοί επιθεώρησης και ελέγχου πλοίων που αναγνωρίζονται σε επίπεδο ΕΕ από την Επιτροπή («αναγνωρισμένοι οργανισμοί») απαιτείται να αξιολογούνται από την Επιτροπή τουλάχιστον ανά διετία, μαζί με το κράτος μέλος που υπέβαλε την αρχική αίτηση αναγνώρισης του οργανισμού. Με τον ίδιο τρόπο θα πρέπει να αξιολογούνται οργανισμοί που αρχικά αναγνωρίστηκαν από το οικείο κράτος μέλος δυνάμει της προηγούμενης νομοθεσίας και οι οποίοι επί του παρόντος απολαύουν αναγνώρισης σε επίπεδο ΕΕ δυνάμει του άρθρου 15 παράγραφος 1 του κανονισμού. Κατά συνέπεια, το κράτος μέλος που αρχικά αναγνώρισε τους εν λόγω οργανισμούς, δυνάμει του άρθρου 15 παράγραφος 1, θα πρέπει να θεωρείται το κράτος μέλος αρχικής αναγνώρισης που συμμετέχει στην αξιολόγηση της Επιτροπής δυνάμει του άρθρου 8 παράγραφος 1 του κανονισμού.
            
            
               Επιπλέον, με βάση τα άρθρα 7 και 8 του κανονισμού, προκύπτει ότι οι αναγνωρισμένοι οργανισμοί, προκειμένου να συνεχίσουν να απολαύουν αναγνώρισης σε επίπεδο ΕΕ, πρέπει να συνεχίσουν να πληρούν τις απαιτήσεις και τα ελάχιστα κριτήρια που καθορίζονται στο παράρτημα Ι του κανονισμού. Τούτο επαληθεύεται με τη διαρκή επαναξιολόγηση που διενεργείται από την Επιτροπή και το κράτος μέλος αρχικής αναγνώρισης δυνάμει του άρθρου 8 παράγραφος 1.
            
            
               Μετά την αποχώρησή του, το Ηνωμένο Βασίλειο δεν θα μπορεί πλέον να συμμετέχει στις αξιολογήσεις που διενεργούνται δυνάμει του άρθρου 8 παράγραφος 1 του κανονισμού, όσον αφορά τους οργανισμούς για τους οποίους το Ηνωμένο Βασίλειο ενεργεί ως το κράτος μέλος αρχικής αναγνώρισης. Κατά συνέπεια, η συνέχιση της ισχύος της αναγνώρισης των εν λόγω οργανισμών σε επίπεδο ΕΕ θα μπορούσε να αμφισβητηθεί και να μην μπορεί να αποσαφηνιστεί με επαρκή ασφάλεια δικαίου με βάση τις υφιστάμενες διατάξεις του κανονισμού.
            
            
               Η ενδεχόμενη απώλεια της αναγνώρισης οργανισμών σε επίπεδο ΕΕ λόγω της αποχώρησης του Ηνωμένου Βασιλείου θα μπορούσε να έχει δυσμενείς επιπτώσεις στην ανταγωνιστικότητα και το γόητρο των σημαιών των κρατών μελών της ΕΕ των 27 τα οποία έχουν εξουσιοδοτήσει τους εν λόγω αναγνωρισμένους οργανισμούς να ενεργούν για λογαριασμό τους για τους σκοπούς της διενέργειας θεσμοθετημένων επιθεωρήσεων, ελέγχων και πιστοποίησης πλοίων. Οι θιγόμενοι αναγνωρισμένοι οργανισμοί διαθέτουν επί του παρόντος συμφωνίες εξουσιοδότησης με την πλειονότητα των κρατών μελών της ΕΕ των 27 και, μετά την αποχώρηση του Ηνωμένου Βασιλείου, δεν θα μπορούν να χρησιμοποιούν τους εν λόγω αναγνωρισμένους οργανισμούς για τον οικείο στόλο υπό τη σημαία τους. Ταυτόχρονα, οι πλοιοκτήτες που χρησιμοποιούν τους εν λόγω οργανισμούς επίσης για σκοπούς ταξινόμησης θα αντιμετωπίσουν το δίλημμα είτε να αλλάξουν τη σημαία των πλοίων τους σε σημαία εκτός ΕΕ, είτε να διακινδυνεύσουν να παραβούν τους όρους των ισχυουσών ιδιωτικών συμβάσεων που έχουν συνάψει με τους σχετικούς οργανισμούς για την ταξινόμηση των πλοίων τους.
            
            
               Στόχος της παρούσας πρότασης είναι να αυξηθεί η ασφάλεια δικαίου, να διασφαλιστεί η συνέχεια των δραστηριοτήτων των θιγόμενων πλοιοκτητών και να διατηρηθεί η ανταγωνιστικότητα των σημαιών των κρατών μελών της ΕΕ των 27.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η παρούσα πρόταση υποβάλλεται λόγω της αποχώρησης του Ηνωμένου Βασιλείου από την Ένωση και το πεδίο εφαρμογής της περιορίζεται στην αντιμετώπιση των σχετικών επιπτώσεων. Οι κύριοι στόχοι πολιτικής του κανονισμού παραμένουν αμετάβλητοι.
               
            
            
               •Συνέπεια με άλλες πολιτικές της Ένωσης
            
            
               
                  Η πρόταση συνάδει πλήρως με την εντολή που έχει ανατεθεί στο Συμβούλιο για τη διεξαγωγή διαπραγματεύσεων με το Ηνωμένο Βασίλειο σχετικά με την αποχώρησή του από την Ένωση.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση βασίζεται στο άρθρο 100 παράγραφος 2 της ΣΛΕΕ.
               
            
            
               •Επικουρικότητα (σε περίπτωση μη αποκλειστικής αρμοδιότητας)
            
            
               
                  Δεδομένου ότι η προτεινόμενη πράξη συνεπάγεται τροποποίηση του περιεχομένου της ισχύουσας ενωσιακής πράξης, αυτό μπορεί να επιτευχθεί μόνο με δράση σε επίπεδο Ένωσης.
               
            
         
         
            
               •Αναλογικότητα
            
            
               
                  Η πρόταση θεωρείται αναλογική καθώς προβλέπει την αναγκαία νομική αλλαγή, χωρίς να υπερβαίνει το μέτρο που είναι αναγκαίο για την επίτευξη του στόχου άρσης της έλλειψης ασφάλειας δικαίου που οφείλεται στην αποχώρηση του Ηνωμένου Βασιλείου από την Ένωση. Προβλέπει τις αναγκαίες νομικές τροποποιήσεις που στοχεύουν στην εξασφάλιση της ανταγωνιστικότητας των σημαιών των κρατών μελών της ΕΕ των 27.
               
            
            
               •Επιλογή της νομικής πράξης
            
            
               
                  Δεδομένου ότι η πράξη τροποποιεί κανονισμό του Ευρωπαϊκού Κοινοβουλίου και του Συμβουλίου, η προτεινόμενη τροποποίηση αποτελεί τη μόνη ενδεδειγμένη μορφή πράξης.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου.
               
            
            
               •Διαβουλεύσεις με τα ενδιαφερόμενα μέρη
            
            
               
                  Σε ανακοίνωση της Επιτροπής σχετικά με τις θαλάσσιες μεταφορές
                     2
                  , γνωστοποιήθηκαν στα ενδιαφερόμενα μέρη τα προβλήματα όσον αφορά τη διαδικασία επαναξιολόγησης που συνδέονται με την αποχώρηση του Ηνωμένου Βασιλείου από την Ένωση.
               
               
                  Τα ενδιαφερόμενα μέρη και τα κράτη μέλη είχαν τη δυνατότητα να διατυπώσουν τις παρατηρήσεις τους σχετικά με την προτεινόμενη πρωτοβουλία μέσω της διαδικτυακής πύλης της Ευρωπαϊκής Επιτροπής για τη βελτίωση της νομοθεσίας («Πείτε την άποψή σας») εντός περιόδου δύο εβδομάδων.
               
               
                  Κατά τη διάρκεια της εν λόγω περιόδου που διήρκεσε από τις 28 Ιουνίου έως τις 12 Ιουλίου 2018, υπέβαλε παρατηρήσεις ένα ενδιαφερόμενο μέρος. Σε γενικές γραμμές, εκτιμήθηκε η πρόθεση αύξησης της ασφάλειας δικαίου και της σαφήνειας με την προτεινόμενη πρωτοβουλία, καθώς και διατήρησης της ανταγωνιστικότητας των πλοιοκτητών της ΕΕ των 27. Οι παρατηρήσεις ελήφθησαν υπόψη κατά την εκπόνηση της πρότασης καθώς κρίθηκαν σημαντικές.
               
            
            
               •Συλλογή και χρήση εμπειρογνωσίας
            
            
               
                  Συγκεντρώθηκαν παρατηρήσεις και τεχνική εμπειρογνωσία από ενδιαφερόμενα μέρη, κράτη μέλη και τον Ευρωπαϊκό Οργανισμό για την Ασφάλεια στη Θάλασσα. Η πρόταση βασίστηκε επίσης σε νομική ανάλυση των επιπτώσεων της αποχώρησης του Ηνωμένου Βασιλείου στον τομέα πολιτικής των αναγνωρισμένων οργανισμών.
               
            
            
               •Εκτίμηση επιπτώσεων
            
            
               
                  Σύμφωνα με τις κατευθυντήριες γραμμές για τη βελτίωση της νομοθεσίας, δεν χρειάζεται εκτίμηση επιπτώσεων, διότι το προβλεπόμενο μέτρο δεν αναμένεται να έχει σημαντικές επιπτώσεις και δεν διατίθενται άλλες ουσιωδώς διαφορετικές επιλογές πολιτικής πέραν της προτεινόμενης.
               
            
            
               •Θεμελιώδη δικαιώματα
            
            
               
                  Η παρούσα πρόταση δεν έχει επιπτώσεις στην προστασία των θεμελιωδών δικαιωμάτων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Άνευ αντικειμένου.
               
            
            
               5.ΛΟΙΠΑ ΣΤΟΙΧΕΙΑ
            
         
         
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Στο άρθρο 2 της πρότασης προστέθηκε ρήτρα αναθεώρησης, με στόχο να εκτιμηθεί κατά πόσον η παρούσα πρωτοβουλία έχει επιτύχει τον προαναφερόμενο στόχο χωρίς να συνεπάγεται ανεπιθύμητες συνέπειες για τον ανταγωνισμό.
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Στόχος της πρότασης είναι να αντιμετωπιστεί η έλλειψη ασφάλειας δικαίου που οφείλεται στην αποχώρηση του Ηνωμένου Βασιλείου και αφορά τη συνέχιση της ισχύος της αναγνώρισης οργανισμών για τους οποίους το Ηνωμένο Βασίλειο ενεργεί ως το κράτος μέλος αρχικής αναγνώρισης που συμμετέχει στην αξιολόγηση της Επιτροπής. Με αυτόν τον τρόπο, θα καταστεί εφικτή η διατήρηση των υφιστάμενων ρυθμίσεων μεταξύ των εν λόγω οργανισμών και των κρατών μελών της ΕΕ των 27 που έχουν συνάψει συμφωνίες εξουσιοδότησης και, ως εκ τούτου, οι εν λόγω οργανισμοί θα μπορούν να διεξάγουν επιθεωρήσεις και ελέγχους πλοίων για λογαριασμό των κρατών μελών, με αδιάλειπτη τήρηση της ασφάλειας.
               
               
                  Το προτεινόμενο νομοθετικό μέτρο συνεπάγεται τροποποίηση του άρθρου 8 παράγραφος 1 του κανονισμού, διότι αντικαθίσταται η ισχύουσα διάταξη, σύμφωνα με την οποία μόνο το κράτος μέλος αρχικής αναγνώρισης συμμετέχει στην τακτική διαδικασία αξιολόγησης που διεξάγει η Επιτροπή, και πλέον προβλέπεται η συμμετοχή οποιουδήποτε κράτους μέλους το οποίο έχει εξουσιοδοτήσει έναν εκ των αναγνωρισμένων οργανισμών. Με αυτόν τον τρόπο, η αξιολόγηση θα μπορεί να διενεργείται από την Επιτροπή από κοινού με οποιοδήποτε κράτος μέλος το οποίο έχει εξουσιοδοτήσει τον σχετικό αναγνωρισμένο οργανισμό να ενεργεί για λογαριασμό του για τους σκοπούς του άρθρου 3 παράγραφος 2 της οδηγίας 2009/15/ΕΚ
                     3
                  , και όχι μόνο από κοινού με το κράτος μέλος αρχικής αναγνώρισης.
               
               
                  Η ανωτέρω λύση επιλέχθηκε ως ο πλέον αποτελεσματικός και αποδοτικός τρόπος αντιμετώπισης της έλλειψης ασφάλειας δικαίου στον τομέα των αναγνωρισμένων οργανισμών που οφείλεται στην αποχώρηση του Ηνωμένου Βασιλείου. Η προτεινόμενη πράξη αναμένεται ότι θα άρει την έλλειψη ασφάλειας δικαίου κατά τρόπο που δεν εισάγει διακρίσεις όσον αφορά τα κράτη μέλη που έχουν εξουσιοδοτήσει αναγνωρισμένους οργανισμούς να ενεργούν για λογαριασμό τους.
               
               
                  Επιπλέον, με την πρόταση επιτυγχάνεται ο στόχος εξασφάλισης της συνέχειας των δραστηριοτήτων και διασφαλίζεται η ανταγωνιστικότητα των σημαιών των κρατών μελών της ΕΕ των 27 τα οποία συνεργάζονται με τους θιγόμενους οργανισμούς. 
               
               
                  Ο κανονισμός θα πρέπει να αποκαταστήσει μόνο τις δυνητικές δυσμενείς επιπτώσεις που συνεπάγεται/επιφέρει η αποχώρηση του Ηνωμένου Βασιλείου από την Ένωση στις σημαίες των 27 κρατών μελών. Η Επιτροπή θα πρέπει να υποβάλει έκθεση σχετικά με τα αποτελέσματα του κανονισμού έπειτα από επαρκή περίοδο εφαρμογής, ιδίως με στόχο να εντοπιστούν τυχόν επιπτώσεις που ενδεχομένως υπερβαίνουν το πεδίο εφαρμογής του παρόντος κανονισμού.
               
            
            
               2018/0298 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΚ) αριθ. 391/2009 όσον αφορά την αποχώρηση του Ηνωμένου Βασιλείου από την Ένωση
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 100 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  4
               ,
            
            
               Έχοντας υπόψη τη γνώμη της Επιτροπής των Περιφερειών
                  5
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
         
         
            
               Εκτιμώντας τα ακόλουθα:
            
            
               (1)Στις 29 Μαρτίου 2017, το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Ως εκ τούτου, αν δεν καθοριστεί άλλη ημερομηνία σε επικυρωμένη συμφωνία αποχώρησης ή από το Ευρωπαϊκό Συμβούλιο, σε συμφωνία με το Ηνωμένο Βασίλειο, το ενωσιακό δίκαιο θα παύσει να ισχύει ως προς το Ηνωμένο Βασίλειο από τις 30 Μαρτίου 2019. Εκείνη τη χρονική στιγμή το Ηνωμένο Βασίλειο θα καταστεί τρίτη χώρα.
            
            
               (2)Ο κανονισμός (ΕΚ) αριθ. 391/2009
                  6
                και η οδηγία 2009/15/ΕΚ του Ευρωπαϊκού Κοινοβουλίου και του Συμβουλίου
                  7
                συνιστούν από κοινού το κανονιστικό πλαίσιο που διέπει τις δραστηριότητες αναγνωρισμένων οργανισμών επιθεώρησης, ελέγχου και πιστοποίησης πλοίων.
            
            
               (3)Σύμφωνα με το άρθρο 8 παράγραφος 1 του κανονισμού (ΕΚ) αριθ. 391/2009, οι οργανισμοί επιθεώρησης και ελέγχου πλοίων που αναγνωρίζονται σε επίπεδο ΕΕ από την Επιτροπή («αναγνωρισμένοι οργανισμοί») πρέπει να αξιολογούνται από την Επιτροπή σε σταθερή βάση και τουλάχιστον ανά διετία, μαζί με το κράτος μέλος που υπέβαλε τη σχετική αίτηση αναγνώρισης του οργανισμού.
            
            
               (4)Για λόγους ίσης μεταχείρισης, οργανισμοί οι οποίοι αναγνωρίστηκαν αρχικά από το σχετικό κράτος μέλος σύμφωνα με την οδηγία 94/57/ΕΚ του Συμβουλίου
                  8
                και παραμένουν επί του παρόντος αναγνωρισμένοι σε επίπεδο Ένωσης δυνάμει του άρθρου 15 παράγραφος 1 του κανονισμού (ΕΚ) αριθ. 391/2009, θα πρέπει να αξιολογούνται από την Επιτροπή και από το κράτος μέλος που αρχικά αναγνώρισε τους εν λόγω οργανισμούς.
            
            
               (5)Σύμφωνα με τα άρθρα 7 και 8 του κανονισμού (ΕΚ) αριθ. 391/2009, οι αναγνωρισμένοι οργανισμοί, προκειμένου να συνεχίσουν να απολαύουν αναγνώρισης σε επίπεδο Ένωσης, πρέπει να συνεχίσουν να πληρούν τις απαιτήσεις και τα ελάχιστα κριτήρια που καθορίζονται στο παράρτημα Ι του εν λόγω κανονισμού. Τούτο επαληθεύεται με τη διαρκή αξιολόγηση που διενεργείται από την Επιτροπή και από το σχετικό κράτος μέλος, βάσει του άρθρου 8 παράγραφος 1 του κανονισμού (ΕΚ) αριθ. 391/2009. Επομένως, οι τακτικές αξιολογήσεις διαδραματίζουν σημαντικό ρόλο για τη διαρκή αναγνώριση των οργανισμών.
            
            
               (6)Μετά την αποχώρησή του από την Ένωση, το Ηνωμένο Βασίλειο δεν θα μπορεί πλέον να συμμετέχει στις αξιολογήσεις που διενεργούνται δυνάμει του άρθρου 8 παράγραφος 1 του κανονισμού (ΕΚ) αριθ. 391/2009.
            
            
               (7)Οι αναγνωρισμένοι οργανισμοί που αρχικά αναγνωρίστηκαν από το Ηνωμένο Βασίλειο απολαύουν επί του παρόντος αναγνώρισης σε επίπεδο Ένωσης και τους έχουν ανατεθεί καθήκοντα από άλλα κράτη μέλη σχετικά με την επιθεώρηση, τον έλεγχο και την πιστοποίηση πλοίων, σύμφωνα με το άρθρο 3 παράγραφος 2 της οδηγίας 2009/15/ΕΚ. Είναι, συνεπώς, απαραίτητο να τροποποιηθεί το άρθρο 8 παράγραφος 1 του κανονισμού (ΕΚ) αριθ. 391/2009, ώστε να διασφαλίζεται ότι οι εν λόγω οργανισμοί θα συνεχίσουν να υπάγονται σε αξιολόγηση σύμφωνα με τις απαιτήσεις της εν λόγω διάταξης.
            
            
               (8)Είναι επίσης απαραίτητο να συνυπολογισθούν οι απαιτήσεις παρακολούθησης και εποπτείας που υπέχουν επί του παρόντος τα κράτη μέλη δυνάμει του άρθρου 9 της οδηγίας 2009/15/ΕΚ. Για τον λόγο αυτόν, η αξιολόγηση αναγνωρισμένων οργανισμών βάσει του κανονισμού (ΕΚ) αριθ. 391/2009 θα πρέπει να διενεργείται από την Επιτροπή και από το κράτος μέλος ή τα κράτη μέλη που εξουσιοδότησε/-σαν τον σχετικό αναγνωρισμένο οργανισμό σύμφωνα με το άρθρο 3 παράγραφος 2 της οδηγίας 2009/15/ΕΚ.
            
            
               (9)Ο παρών κανονισμός θα πρέπει να εφαρμόζεται από την επομένη της ημερομηνίας κατά την οποία το ενωσιακό δίκαιο, και ιδίως ο κανονισμός (ΕΚ) αριθ. 391/2009, παύει να ισχύει ως προς το Ηνωμένο Βασίλειο,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο άρθρο 8 του κανονισμού (ΕΚ) αριθ. 391/2009, η παράγραφος 1 αντικαθίσταται από το ακόλουθο κείμενο:
            
            
               «1. Όλοι οι αναγνωρισμένοι οργανισμοί αξιολογούνται από την Επιτροπή και από το/τα κράτος/-τη μέλος/-λη που τους εξουσιοδότησε/-σαν σύμφωνα με το άρθρο 3 παράγραφος 2 της οδηγίας 2009/15/ΕΚ, σε τακτική βάση και τουλάχιστον ανά διετία, ώστε να επαληθεύεται ότι εκπληρώνουν τις υποχρεώσεις τους με βάση τον παρόντα κανονισμό και ότι πληρούν τα ελάχιστα κριτήρια που ορίζονται στο παράρτημα Ι. Η αξιολόγηση περιορίζεται σε εκείνες τις δραστηριότητες των αναγνωρισμένων οργανισμών οι οποίες εμπίπτουν στο πεδίο εφαρμογής του παρόντος κανονισμού.
            
            
               Άρθρο 2
            
            
               Η Επιτροπή υποβάλλει έκθεση στο Ευρωπαϊκό Κοινοβούλιο και το Συμβούλιο σχετικά με τα αποτελέσματα του παρόντος κανονισμού το αργότερο εντός τριών ετών από την ημερομηνία εφαρμογής του.
            
            
               Άρθρο 3
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την επομένη της ημερομηνίας κατά την οποία το ενωσιακό δίκαιο παύει να ισχύει ως προς το Ηνωμένο Βασίλειο.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
         
         
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Κανονισμός (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων (ΕΕ L 131 της 28.5.2009, σ. 11).
               
               
                  
                     (2)
                  
                        «Ανακοίνωση προς τους ενδιαφερόμενους — Αποχώρηση του Ηνωμένου Βασιλείου και κανόνες της ΕΕ στον τομέα των θαλάσσιων μεταφορών»,
                  https://ec.europa.eu/transport/sites/transport/files/legislation/brexit-notice-to-stakeholders-maritime-transport.pdf
               
               
                  
                     (3)
                  
                        Οδηγία 2009/15/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων και για τις συναφείς δραστηριότητες των ναυτικών αρχών (ΕΕ L 131 της 28.5.2009, σ. 47).
               
               
                  
                     (4)
                  
                        ΕΕ C  της , σ. .
               
               
                  
                     (5)
                  
                        ΕΕ C  της , σ. .
               
               
                  
                     (6)
                  
                        Κανονισμός (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων (ΕΕ L 131 της 28.5.2009, σ. 11).
               
               
                  
                     (7)
                  
                        Οδηγία 2009/15/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων και για τις συναφείς δραστηριότητες των ναυτικών αρχών (ΕΕ L 131 της 28.5.2009, σ. 47).
               
               
                  
                     (8)
                  
                        Οδηγία 94/57/ΕΚ του Συμβουλίου, της 22ας Νοεμβρίου 1994, σχετικά με τους κοινούς κανόνες και πρότυπα για τους οργανισμούς επιθεώρησης και εξέτασης πλοίων και για τις συναφείς δραστηριότητες των ναυτικών αρχών (ΕΕ L 319 της 12.12.1994, σ. 20).